作者：无名氏
词牌/韵律：十二时・忆少年

paragraphs: 望嵩邙。
永昭陵畔，王气压龙冈。
巩洛灵光。
郁郁起嘉祥。
虚彩帟，转哀仗，閟幽堂。
叹仙乡路长。
景霞飞松上。
珠襦宵掩，细扇晨归，崑阆茫茫。
满目东郊好，红葩斗芳。
韶景空骀荡。
对春色、倍凄凉。
最情伤。
从辇嫔嫱。
指瑶津路，泪雨泣千行。
翠珥明珰。
曾忆荐琼觞。
春又至，人何往。
事难忘。
向斜阳断肠。
听钧天嘹亮。
清都风细，朱栏花满，谁奏清商。
紫幄重帘外，时飘宝香。
环佩珊珊响。
问何日、反雕房。